Staða héraðsdýralæknis í Vesturumdæmi auglýst Matvælastofnun er þessa dagana að auglýsa til umsóknar starf héraðsdýralæknis í Vesturumdæmi . Framundan eru breytingar á héraðslæknaembættunum , þannig að þau verði eftirlitsstörf og störf þeirra verði aðskilin frá almennri dýralæknaþjónustu . Hafsteinn Jóh. Hannesson hjá Matvælastofnun segir þessa breytingu taka gildi 1. nóvember nk. og þá verður héraðsdýralæknaumdæmum fækkað úr tólf í sex . Nýja vesturumdæmið nær yfir Snæfellsnes , Dali og Mýra - og Borgarfjarðarsýslu , en á þessu svæði voru þrjú umdæmi áður . Við breytinguna er gert ráð fyrir að starfandi héraðsdýralæknar á þessu svæði í dag starfi áfram að almennum dýralækningum , en séu undanþegnir eftirlitsþættinum , að sögn Hafsteins hjá Matvælastofnun . Helstu verkefni héraðsdýralæknis vesturumdæmis tilheyra rekstri umdæmisskrifstofu sem staðsett verður í Búðardal . Þau eru m.a. skipulag eftirlits með heilbrigði og velferð dýra , framleiðslu matvæla og framkvæmd opinbers eftirlits , skipulag vaktþjónustu í umdæminu og samskipti við einstaklinga og fyrirtæki . Við ráðninguna eru m.a. gerðar kröfur til viðkomandi um háskólamenntun í dýralækningum og reynslu af eftirliti og opinberri stjórnsýslu .